Donje Vukovsko
Donje Vukovsko je naseljeno mjesto u općini Kupres, Federacija Bosne i Hercegovine, Bosna i Hercegovina. Naselje je udaljeno 12 km od Kupresa, sa kojim je povezano makadamskim putem. Toponimi Donje Vukovsko, te Ravno i Vukovsko (dva susjedna polja koja su povezana klancem Ravanjska vrata) prvi put se spominju 1516. godine, prilikom popisa provedenog u kupreškom kraju tokom osmanskog perioda. Ovi toponimi spominju se ponovno u popisu iz 1574. godine, gdje se uz Donje Vukovsko spominje i toponim Dugo Polje. Početkom prvih decenija 16. stoljeća na Kuprešku visoravan se doseljava pravoslavno stanovništvo sa kojim dolaze i sveštenici. Broj pravoslavnog stanovništva se do 1851. godine povećavao, tako da je tada brojalo 4000 pravoslavnih vjernika. Na lokalitetu zvanom Crkvine, u selu Kudilji - Donje Vukovsko nalazi se srpska pravoslavna crkva Blagovijesti Presvete Bogorodice. Proglašena je za nacionalni spomenik Bosne i Hercegovine. Nacionalni spomenik čini crkva sa portom.